Osv. (skuespill)

**Osv.** (uttales «og så videre») er et skuespill i to deler av Johan Harstad fra 2010. Skuespillet ble utgitt 1. november 2010 av Gyldendal. Det ble nominert til Brageprisen 2010 i klassen for skjønnlitteratur.

I 2013 satte Nationaltheatret opp stykket, og Harstad ble tildelt Ibsenprisen for 2014.

## Rollene
Skuespillet er skrevet for et minimum av ti skuespillere, hvor hver av dem spiller to eller flere av de totalt over tretti rollene. 

### Stykkets ni hovedroller

* Joseph Zimmer – vietnamveteran, revisor i firmaet Denburg & Low
* Edward Bowman – vietnamveteran, driver en suvenirkiosk i Washington D.C.s Constitution Gardens
* Alan Zimmer – frilans krigsfotograf, sønn av Joseph
* Salko – bosnisk muslim, jobber på Holiday Inn i Sarajevo
* Nola Zimmer – klipper for BBC, datter av Joseph
* Roger – Nolas ektemann
* Kay Zimmer – forlagsredaktør. Josephs kone
* Pascal – lærer, medlem av Interahamwe
* Lefèvre – fransk hjelpearbeider, patriot, antiamerikaner

## Handling
Mesteparten av skuespillet foregår i 1994–1995 og fokuserer på en periode på 1990-tallet preget av væpnede konflikter og kriger rundt om i verden. Handlingen veksler mellom parallelle hendelser i blant annet Washington D.C., London, Sarajevo, Kigali og Groznyj. Mot slutten av del to flyttes handlingen til årene 2001 og 2004, blant annet til New York og Fallujah i Irak. 

I åpningsscenen, datert 1995, møter vi Alan, Nola og Kay utenfor en kirke i London, hvor begravelsen til faren og ektemannen Joseph Zimmer skal finne sted. Deretter beveger handlingen seg ett år tilbake i tid: Joseph Zimmer har forlatt kona og hjemmet og flyttet ut i en park i Washington D.C. for å tvinge seg til å ta et oppgjør med det han opplevde som soldat i Vietnamkrigen. I London er Nola i ferd med å miste grepet om virkeligheten etter å ha mistet mann og barn i en forferdelig hendelse. Moren, Kay, ankommer London for å ta seg av henne, mens sønnen Alan gjennom stykket arbeider seg gjennom Bosnia, Rwanda og Tsjetsjenia som krigsfotograf. Livene deres er i ferd med å gå til grunne på forskjellig vis og morens ønske om å gjenskape den tilsynelatende lykkelige familien de engang var, blir stadig mer urealistisk. I tillegg til familien Zimmer følger stykket også utviklingen til flere av karakterene familien møter underveis.

## Produksjonshistorie

### Visning av uferdig versjon
*Osv.* ble påbegynt like etter at Harstad var ansatt som Nationaltheatrets første husdramatiker. En uferdig versjon av skuespillet, hovedsakelig med materiale fra første del, ble fremført for publikum som prøvelesning på Malersalen på Nationaltheatret 17., 18. og 19. september 2009, i forbindelse med Samtidsfestivalen som teateret da arrangerte. Harstad fortalte i den forbindelse at han hadde skåret ned teksten drastisk, men at fremføringen likevel ville vare i fire timer. 

#### Rolleliste

* Anders T. Andersen – Alan
* Trond Brænne – Joseph Zimmer
* Endre Hellestveit – Lefèvre/Roger
* Ole Johan Skjelbred – Peter/Benjamin
* Finn Schau – Bowman
* Marte M. Solem – Lisa
* Henrik Mestad – Salko
* Ingjerd Egeberg – Nola
* Anne Marie Ottersen – Kay/Presten
* Mattis Herman Nyquist – Pascal

### Urpremiere
*Osv.* hadde urpremiere på Nationaltheatret (Torshovteatret) den 10. september 2013. Oppsetningen hadde en spilletid på fem timer, inkludert to pauser. Forestillingen var bearbeidet og forkortet av regissør Torkil Sansund, i samarbeid med dramaturg Kristian Lykkeslet Strømskag. Ifølge forfatterens introduksjonstekst i programheftet til forespillingen ble en tredjedel av manuset strøket til forestillingen, og en fullstendig oppsetning av *Osv.*, som Harstad i teksten gir uttrykk for å ha ønsket seg, ville ha hatt en spilletid på nærmere ni timer. 

#### Rolleliste

* Rolf Kristian Larsen – Alan
* Per Frisch – Zimmer
* Tone Danielsen – Kay
* Heidi Goldmann – Nola
* Per Christian Ellefsen – Bowman/Presten
* Vidar Sandem – Lefèvre/Salko/Yoosuf
* Anne Marie Ottersen – Lisa/Nuura/Zoe/Lizotte/Linda
* Jo Adrian Haavind – Helmut/Borya/Jonathan/Moreland
* Nils Golberg Mulvik – Peter/Benjamin/Pascal/Pollock
* Birgitte Larsen – Kamiila/Anna/Abby/Natalie

### Senere fremføringer
I april 2014 ble stykket for første gang fremført i sin helhet slik Harstad hadde ferdigstilt det, på biblioteket i Tromsø. Aktørene var profesjonelle skuespillere og musikere. Fremføringen var ventet å vare i mellom åtte og ni timer.

## I bokform
* 2010: Gyldendal, innbundet ISBN 9788205406131

## Referanser